 NA MASHIRIKA JOHANNESBURG, AFRIKA KUSINI ZAIDI watu 70 wameaga dunia na wengine 43 kujeruhiwa baada ya moto kuzuka katika jengo moja la orofa tano lililo katikati mwa jiji la Johannesburg nchini Afrika Kusini mnamo Alhamisi. Kulingana na Msemaji wa Idara ya Huduma za Dharura Robert Mulaudzi amesema moto ulianza mwendo wa saa saba za usiku. Aidha, ameongeza kwamba mkasa huo ulitokea katika jengo lililokuwa kwenye kona ya barabara za Albert na Delvers jijini humo. Ameongeza kwamba wafanyakazi wa zimamoto wamewaokoa na kuwaondoa watu waliokuwa ndani ya jengo hilo mara walipowasili katika eneo la tukio. Isitoshe, Mulaudzi amesema huenda idadi ya vifo ikaongezeka kwa sababu kulikuwa na nguzo nyingi za kugawanya vyumba ndani ya jengo hilo. “Kila orofa ina vyumba vingi vilivyotengwa na wengi wamekwama wakijaribu kutoroka,” ameongeza. Wakati huo, amesema huenda idadi ya vifo ikaongezeka akiongeza kwamba wanapekua sakafu hadi sakafu wakitafuta miili. Familia za waathiriwa zimeelezwa kuwa matumaini ya kuwapata wapendwa wao waliopotea wakiwa hai ni finyu sana. “Tumewajulisha watu ambao wako kwenye eneo la tukio wakiwatafuta jamaa zao kuwa uwezekano wa kuwapata wakiwa hai ni mdogo sana,” akasema. Waliojeruhiwa katika moto huo wamepelekwa hospitalini huku maafisa wa Usimamizi wa Maafa wa Jiji la Johannesburg wakianza kutoa msaada kwa walioathirika. Chanzo cha moto huo bado hakijafahamika. Msemaji huyo ameambia mashirika ya habari kwamba mtoto mmoja alikuwa miongoni mwa waliofariki, huku majeruhi wakipelekwa katika vituo mbalimbali vya afya kwa matibabu. Video iliyowekwa kwenye mtandao wa X ambao zamani uliojulikana kama Twitter na Mulaudzi kutoka eneo la tukio inaonyesha magari ya zimamoto na ambulensi nje ya jengo hilo. Mulaudzi ameeleza zaidi kuwa jengo hilo lililoko katikati mwa jiji lilitumika kama mitaa ya mabanda ambayo ilipokea watu wasio na makazi rasmi wala vibali rasmi kuwa nchini humo. Ripoti za vyombo vya habari vya Afrika Kusini zinaonyesha walioishi ndani ya jengo hilo wengi wao walikuwa wahamiaji kutoka nchi nyingine za Afrika. Waliozungumza na wanahabari katika eneo la tukio wamesema kwamba huenda kulikuwa na zaidi ya watu 200 waliokuwa wakiishi katika jengo hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  